  Николай Кузнецов «Италмас» ансамбльлэн азьвыл кивалтӥсез Анатолий Мамонтов аслэсьтыз ужъёссэ быдэсъяны артистъёсты ӧз лэзьы. Нимлыко гожтэтлэн скан пуктэменыз ивортон 1-тӥ оштолэзе потӥз «Справедливая Россия» партилэн улосвыл ёзэтэзлэн сайтаз. Гожтэт Россиысь авторъёслэн огазеяськонзылэн Приволжьеысь ёзэтаз гожтэмын. Отын пусъемын произведениос, кудъёсызъя авторлэн эрикрадъёсыз сётэмын Анатолий Мамонтовлы. Солэн Константин пиез верамъя, со ужкагазэз «иворъёсты вӧлмытӥсь нимлыко ёзэсъёс лыдэ уг басьто, нош нимлыко луисьтэмъёсыз сое умойтэм валэкто». Вазиськон Анатолий Мамонтовлэн нимыныз гожтэмын. Валэктонъёс курыса, иворъёсъя «Удмуртия» агентство вазиськиз «Италмас» ансамбльлэн алигес юнматэм кивалтӥсезлы но Удмуртиысь кун филармонилэн директорезлы Алексей Фоминлы. Но со кыӵе ке но валэктонъёс сётыны пумит луиз. Тодэ вайытом, туэ тулыспалэ лулчеберетъя но туризмъя министерство «Италмас» ансамблез Удмурт кун филармони борды ватсаз но кивалтӥсе Фоминэз юнматӥз. Со Константин Мамонтовлэсь интызэ басьтӥз, кудӥз атаез интые кӧня ке дыр ӵоже ансамблен кивалтӥз. Ачиз Анатолий Мамонтов макес лызэ шуккем бераз Ижкарысь сӧсыръёслэн но пересьёслэн юртазы тазалыксэ юнматэ. Тегъёс: Лулчеберет Ижкар Удмуртия Филармония Лулчеберетъянотуризмъяминистерство  